Opiskelijoille hyviä uutisia - Siwoissa ja Valintataloissa saa pian alennusta
Tiistai 5.1.2016 klo 10.10 (päivitetty klo 11.29)
Keskiviikosta alkaen opiskelijakortilla saa viiden prosentin alennuksen elintarvikkeista Siwoissa ja Valintataloissa.
Valintataloista saa loppiaisesta alkaen opiskelija-alennusta. (JARNO JUUTI)
Opiskelijat saavat jatkossa Siwoista sekä Valintataloista opiskelijakortilla viiden prosentin alennuksen elintarvikkeista ja 15 prosentin alennuksen käyttötavaroista, kerrotaan Suomen Lähikauppa Oy:n tiedotteessa.
- Opiskelija-alennus on meidän tapamme kertoa opiskelijoille, että haluamme olla mukana heidän arjessaan. Alennuksen myötä opiskelijoiden ruokalasku halpenee Siwoissa ja Valintataloissa, joten uskon, että asialla on ihan konkreettistakin merkitystä opiskelijoiden taloudessa, sanoo seniorimarkkinointipäällikkö Satu Puumala Suomen Lähikaupasta.
Opiskelija-alennuksen saa huomisesta alkaen näyttämällä kassalla opiskelijakortin, jossa on voimassaoleva lukuvuositarra.
- Opiskelijat tarvitsevat lähellä olevia, kävellen ja pyöräillen helposti saavutettavia kauppapalveluita. Siwoille ja Valintataloille opiskelijat taas ovat tärkeä asiakasryhmä, seniorimarkkinointipäällikkö Puumala perustelee hintojen halpuutusta opiskelijoille.
Kauppoihin tuleva opiskelijaetu on toteutettu yhdessä Frankin kanssa, joka kokoaa yhdelle verkkosivustolle kaikki opiskelija-alennukset. Frankin omistavat yhdessä valtakunnalliset opiskelijajärjestöt SLL, SAKKI, SAMOK ja SYL sekä KILROY.